Ir-Regolament tal-Kunsill (KEFA, KEE, Euratom) Nru 300/76
tad-9 ta' Frar 1976
li jistabbilixxi l-kategoriji ta' uffiċjali intitolati għal allowances għal xogħol bix-xift, u r-rati u l-kondizzjonijiet tagħhom
IL-KUNSILL TAL-KOMUNITAJIET EWROPEJ,
Wara li kkunsidra r-Regolamenti tal-Persunal ta' uffiċjali u l-kondizzjonijiet ta' l-impieg applikabbli għall-aġenti l-oħra tal-Komunitajiet Ewropej stabbiliti fir-Regolament (KEE, Euratom, KEFA) Nru 259/68 [1], kif l-aħħar emendat mir-Regolament (Euratom, KEFA, KEE) Nru 2577/75 [2], u partikolarment l-Artikolu 56a, it-tieni paragrafu tar-Regolamenti tal-Persunal imsemmija,
Wara li kkunsidra l-proposta mill-Kummissjoni sottomessa wara li kkonsultat il-Kumitat tar-Regolamenti tal-Persunal,
Billi hu għall-Kunsill, filwaqt li jaġġixxi fuq proposta mill-Kummissjoni sottomessa wara li kkonsultat il-Kumitat tar-Regolamenti tal-Persunal, li jistabbilixxi l-kategoriji ta' uffiċjali intitolati għall-allowances għax-xogħol bix-xift, u r-rati u l-kondizzjonijiet tagħhom,
ADOTTA DAN IR-REGOLAMENT:
Artikolu 1
1. Uffiċjal imħallas minn approprjazzjonijiet fil-budget tar-riċerka u l-investiment u impjegat fi stabbiliment taċ-Ċentru Konġunt ta' Riċerka jew fuq azzjoni indiretta, jew imħallas minn approprjazzjonijiet fil-budget operazzjonali u impjegat f'ċentru tal-kompjuters, jew dipartiment tas-sigurtà, u li jaħdem xogħol bix-xift fis-sens ta' l-Artikolu 56a tar-Regolamenti tal-Persunal għandu jkun intitolat għal allowance ta':
- Bfrs 2685 - fejn id-dipartiment jaħdem fuq bażi ta' żewġ xifts, esklużi s-Sibtijiet, il-Ħdud u l-festi pubbliċi;
- Bfrs 4430 - fejn id-dipartiment jaħdem fuq bażi ta' erba' u għoxrin siegħa kuljum, esklużi s-Sibtijiet, il-Ħdud u l-festi pubbliċi;
- Bfrs 6041 - fejn id-dipartiment jaħdem fuq bażi kontinwu,
għandha tkun aġġustata mill-koeffiċjent applikabbli għas-salarju ta' l-uffiċjal.
2. Fejn xogħol bix-xifts ma jkomplix matul ix-xahar kollu, wieħed minn tletin ta' l-allowance msemmija għandha tiġi mħallsa għal kull jum li fih huma maħdumin xifts. Madankollu, l-ebda allowance m'għandha tkun imħallsa jekk in-numru ta' jiem ta' xogħol bix-xift hu nqas minn tlieta għal kull xahar.
3. Uffiċjal li jista' juri li għal perjodu ta' mhux iżjed minn xahar hu ma kienx jista' jagħmel xogħol bix-xift minħabba raġunijiet ta' mard, inċident, shutdown, leave għal attendenza ta' korsijiet ta' taħriġ jew leave annwali, għandu jżomm l-intitolament tiegħu għall-allowance. Jekk il-perjodu li matulu ma jkunx jista' jagħmel xogħol bix-xift jestendi għal iżjed minn xahar, l-intitolament tiegħu għall-allowance għandu jiġi sospiż fl-aħħar ta' dak ix-xahar sakemm jerġa' jibda jaħdem.
Artikolu 2
Uffiċjal li hu intitolat li jitħallas l-allowance prevista fl-Artikolu 1 jista' jirċievi l- allowances għal xogħol partikolarment iebes previsti fl-Artikolu 100 tar-Regolamenti tal-Persunal biss sa massima ta' 600 punti, li għandhom jiġu stabbiliti skond ir-Regolament (Euratom) Nru 1799/72 [3].
Artikolu 3
Dan ir-Regolament għandu japplika mutatis mutandis għall-persunal temporanju, awżiljarji u ta' l-istabbiliment.
Artikolu 4
L-Artikoli 1 u 4, it-tieni paragrafu, tar-Regolament tal-Kunsill (Euratom) Nru 1371/72 tas-27 ta' Ġunju 1972 li jistabbilixxi r-rati u l-kondizzjonijiet ta' l-allowances speċjali li jistgħu jiġu mogħtija lil uffiċjali jew aġenti li huma mħallsin minn approprjazzjonijiet fil-budget tar-Riċerka u l-investiment u impjegati fi stabbiliment taċ-Ċentru Konġunt ta' Riċerka jew fuq azzjoni indiretta għal servizzi ta' natura speċjali [4], huma mħassrin.
Artikolu 5
Dan ir-Regolament għandu jidħol fis-seħħ fil-jum ta' wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 ta' Frar 1976.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-9 ta' Frar 1976.